[Foto’s] Land se mooistes in Pta vir Mej. SA-diamantjubileumMargaret Gardiner, Rolene Strauss, Demi-Leigh Nel-Peters, Anneline Kriel Bacon. Foto: Yolanda van der Stoep Die Mej. Suid-Afrika-diamantjubileum, wat Sondag in die Sun Arena by die Time Square Casino in die ooste van Pretoria plaasvind, beloof om ŉ groot affêre te wees wanneer ses dekades van merkwaardige vroue gevier gaan word. Die organiseerders van die skoonheidskompetisie, wat vanjaar vir die 60ste keer aangebied word, het geen moeite ontsien om van dié geleentheid ŉ skouspel te maak nie. Nagenoeg 40 voormalige titelhouers van Mej. Suid-Afrika gaan die geleentheid bywoon, insluitend Penny Rey Coelen, Mej. Wêreld 1958; Anneline Kriel Bacon, Mej. Wêreld 1974; Rolene Strauss, Mej. Wêreld 2014; Margaret Gardiner, Mej. Heelal 1978; en Demi-Leigh Nel-Peters, die huidige Mej. Heelal. Die skouspel, wat deur Bonang Matheba aangebied gaan word, gaan regstreeks van 17:00 tot 19:00 op M-Net en Mzansi Magic uitgesaai word. Die aanwys van die wenner gaan vanjaar anders verloop as voorheen. Waar daar voorheen drie finaliste gekies is waarvan een as wenner en twee as eerste en tweede prinsesse aangewys is, gaan daar vanjaar slegs twee finaliste gekies word. Die een word aangewys as Mej. Wêreld SA en die ander een as Mej. Heelal SA. Die gekose wenner sal Suid-Afrika dan in die onderskeie internasionale kompetisies verteenwoordig. Daar kan egter steeds slegs een amptelike Mej. SA wees. Daarom sal die twee gekose vroue ŉ beoordelaarsvraag moet beantwoord en na gelang van hul antwoorde sal die algehele wenner aangekondig word. Die organiseerders het dié besluit geneem om die kompetisie en sy deelnemers se blootstelling op internasionale vlak te verbreed. Voorheen het die organiseerders van Mej. SA self besluit vir watter een van die twee internasionale kompetisies die wenner geskik is, maar Suid-Afrika sal vanjaar by albei dié kompetisies verteenwoordig kan word. Kyk hier na vanjaar se deelnemers.